bluuebunny/crossref_metadata_2025 huggingface dataset:
Imitation diffusion of information and market evolution in social networks
Authors: Σαλαμάνος Νικόλαος
Published: August 2021

Η παρούσα διατριβή επικεντρώνεται στην μελέτη της εξέλιξης ανταγωνιστικών αγορών όταν υποθέσουμε ότι ο οικονομικός ανταγωνισμός επηρεάζεται από ένα κοινωνικό δυναμικό. Υποθέτουμε ότι οι αγοραστές ανήκουν σε ένα κοινωνικό δίκτυο το οποίο θεωρούμε ως αυτοαναφερόμενο σύστημα σχετικώς με τις τάσεις της αγοράς που σχηματίζονται μεταξύ των αγοραστών. Αρχικά, μελετήσαμε την επίδραση της διάχυσης πληροφορίας (diffusion of information) σε αγορές όπου οι συναρτήσεις χρησιμότητας έχουν σταθερή ελαστικότητα αντικατάστασης (constant elasticity of substitution). Η πειραματική ανάλυση σε Πλήρη, Erdοs-Renyi και Scale free γράφους, καταδεικνύουν ότι οι τελικές καταστάσεις εξαρτώνται από τις αρχικές συνθήκες και ανήκουν σε τρεις κατηγορίες: (α) Ομοιογενείς, όπου οι τιμές των προϊόντων είναι ίσες και οι αγοραστές μοιράζουν ισόποσα τον προϋπολογισμό τους μεταξύ των δύο προϊόντων. (β) Ετερογενείς, όπου οι αγοραστές διαμοιράζουν άνισα τον προϋπολογισμό τους μεταξύ των δύο προϊόντων. (γ) Περιοδικές, όπου τα ποσά που αναθέτουν οι αγοραστές σε κάθε προϊόν ταλαντώνονται με σταθερό πλάτος ταλάντωσης. Στη συνεχεία, προτείναμε ένα μοντέλο μιμητικού δυναμικού (imitation dynamics) στο οποίο οι αγοραστές έχουν τυχαίες συναντήσεις και υιοθετούν τη στρατηγική των γειτόνων τους, στη βάση ενός απλού μιμητικού κανόνα. Εκτενή πειράματα σε Πλήρη και Scale-free γράφους καταδεικνύουν ότι το μιμητικό δυναμικό συγκλίνει γρήγορα στο σημείο ισορροπίας της αγοράς. Τέλος, μελετήσαμε την συσχέτιση μεταξύ των κοινοτήτων του Facebook, όπως προκύπτουν από έναν αλγόριθμο εντοπισμού κοινοτήτων (community detection), σε σχέση με τις ιστοσελίδες του Facebook, τις οποίες οι χρήστες του Facebook έχουν ορίσει ως Likeς. Συλλέξαμε επαναλαμβανόμενα στιγμιότυπα του γράφου του Facebook που περιέχουν 100000 χρήστες και περισσότερα από 5 εκατομμύρια Likes. Τα πειραματικά αποτελέσματα καταδεικνύουν ότι η συσχέτιση μεταξύ των κοινοτήτων και του πληθυσμού σχετικά με τα Likes των χρηστών κυμαίνεται από μικρή έως μεσαία, ενώ μεταξύ των κοινοτήτων η συσχέτιση είναι μικρή. Επιπλέον, και σχετικά με τις κατηγορίες των Likes, υπάρχει υψηλή συσχέτιση μεταξύ των διαφορετικών κοινοτήτων καθώς και των κοινοτήτων και ολόκληρου του πληθυσμού.
Πραγματοποίηση και βελτιστοποίηση ενός αντιδραστήρα ψυχρού πλάσματος παραγόμενου σε ηλεκτρική εκκένωση διηλεκτρικού φράγματος σε ατμοσφαιρική πίεση
Authors: Πανούσης Εμμανουήλ
Published: August 2021

Το έργο αφορά στη μελέτη ενός πλάσματος Αζώτου εκκένωσης διηλεκτρικού φράγματος σε ατμοσφαιρική πίεση με διπλό στόχο: Πρώτον, την καλύτερη κατανόηση των φυσικοχημικών μηχανισμών που διέπουν αυτές τις εκκενώσεις, και στη συνέχεια την εφαρμογή αυτών στην επεξεργασία της επιφάνειας μεταλλικών υλικών. Συνεπώς η προσέγγιση στο πρόβλημα θα αναλυθεί λεπτομερώς με βάση δύο συμπληρωματικούς τομείς: - Μοντελοποίηση και Αριθμητική Εξομοίωση - Πειραματική Μελέτη. Το ψυχρό πλάσμα μιας εκκένωσης σε ατμοσφαιρική πίεση παρέχει μια σημαντική τεχνολογική καινοτομία: σπάει το φράγμα της τεχνολογίας κενού στην οποία βασίζονται οι τεχνικές πλάσματος χαμηλής πίεσης. Έτσι το ψυχρό πλάσμα μιας εκκένωσης σε ατμοσφαιρική πίεση παρουσιάζει σημαντικό βιομηχανικό ενδιαφέρον στο πλαίσιο της επεξεργασίας υλικών χαμηλής προστιθέμενης αξίας. Σε αυτή τη μελέτη, η επεξεργασία λαμβάνει χώρα υπό συνθήκες χωρικής μετα-εκκένωσης. Έτσι τα προϊόντα της εκκένωσης (και ιδιαίτερα τα ενεργά σωμάτια) αποστέλλονται, με βάση τη γεωμετρία του αντιδραστήρα και τη ροή του αερίου, εκτός του χώρου μεταξύ των ηλεκτροδίων.Μια τέτοια διάταξη επιτρέπει την επεξεργασία τμημάτων μεγάλων διαστάσεων ή ακόμα και τμημάτων που παρουσιάζουν καμπυλότητες. Επιτρέπει επίσης μια συνεχή βιομηχανική διεργασία κατά τα πρότυπα μιας γραμμής παραγωγής. Τα υλικά που μελετήθηκαν είναι κράματα μετάλλων Αl-2024 και TiA6V4, με βάση το αλουμίνιο και το τιτάνιο αντίστοχα. Χρησιμοποιούνται ευρέως στη βιομηχανία της αεροναυπηγικής που αντιπροσωπεύει ένα σημαντικό μέρος της οικονομικής δραστηριότητας στη Νοτιοδυτική Γαλλία και ειδικά στην περιοχή του Pau. ο σκοπός της επεξεργασίας είναι να καταστεί συμβατή η επιφάνειa με τις βιομηχανικές διεργασίες κολλήσεων και βαφών.
Γεωθερμική μελέτη ΝΔ τμήματος της λεκάνης του Στρυμόνα
Authors: Αρβανίτης Απόστολος
Published: August 2021

Το ΝΔ τμήμα της λεκάνης του Στρυμόνα παρουσιάζει γεωθερμικό ενδιαφέρον. Η περιοχή έρευνας, που τοποθετείται Α-ΝΑ της Νιγρίτας, ελέγχεται από εφελκυστικού τύπου τεκτονική με ρήγματα ΒΑ-ΝΔ, ΒΔ-ΝΑ και Α-Δ. Το υπόβαθρο δομείται από μεταμορφώματα πετρώματα της Σειράς Κερδυλλίων της Σερβομακεδικής, πάνω στο οποίο αποτέθηκαν Νεογενή και Τεταρτογενή ιζήματα των πάχος των οποίων αυξάνει προς το κέντρο της λεκάνης. Χαρακτηριστικό των ιζημάτων είναι η αργιλομαργαϊκή τους σύσταση. Η περιοχή είναι γενικά φτωχή σε υδροφορία και αυτή εντοπίζεται σε στρώματα άμμων και χαλίκων μέσα στις αργίλους ή κάτω από αυτές. Η ύπαρξη κοινών υδρογεωτρήσεων με νερά θερμοκρασίας >25 C ήταν η αφορμή για συστηματική γεωθερμική έρευνα. Διαπιστώθηκε ότι στο μεγαλύτερο μέρος του ΝΔ τμήματος της λεκάνης Στρυμόνα η τιμή της γεωθερμικής βαθμίδας είναι >30 C/Km , ενώ κατά θέσεις(Πατρίκι, Β. Ιβήρων) είναι >70C/Km. Οι ισόθερμες καμπύλες ακολουθούν τις διεθύνσεις των ρηγμάτων. Η γεωχνιμική έρευνα έδειξε ότι τα θερμά και υπόθερμα νερά είναι NA-HCO3 τύπου, ενώ τα ψυχρότερα περιέχουν περισσότερο Ca2+ και Mg2+. Με τη χρήση γεωθερμομέτρων υπολογίζεται σαν πιθανότερη θερμοκρασία του βαθιού γεωθερμικού ταμιευτήρα αυτή των 80-100 C. Με την κατασκευή 2 ερευνητικών γεωθερμικών γεωτρήσεων μετρήθηκαν θερμοκρασίες 42.2 C και 51.0 C στα 460 και 560 m αντίστοιχα. Η πρώτη παραγωγική γεωθερμική γεώτρηση, βάθους 648 m, παρήγαγε με άντληση νερά 41.0 C, με Q>100m3/h, και διαφορετική χημ. σύσταση από τα γεωθερμικά νερά της Νιγρίτας. Χρειάζεται περαιτέρω έρευνα με την κατασκευή βαθύτερων γεωτρήσεων.
Σύνθεση και φαρμακοχημική μελέτη νέων ετεροκυκλικών ενώσεων με πιθανή δράση κατά της φλεγμονής και των σερινοπρωτεασών
Authors: Μιχαηλίδου-Πατσιά Αλία
Published: August 2021

Στην παρούσα διατριβή έγινε μία προσπάθεια σύνθεσης νέων ενώσεων οι οποίες να δρουν κατά της διαδικασίας της φλεγμονής και των εμπλεκόμενων παραγόντων. Οι ενώσεις αυτές συντέθηκαν με στόχο να έχουν δράση ανασταλτική κατά της θρυψίνης και της θρομβίνης, καθώς επίσης και να αποτελούν πιθανούς δότες ριζών μονοξειδίου του αζώτου με αντιοξειδωτική δράση. Η προσπάθεια για σύνθεση νέων ενώσεων βασίστηκε και σε επεξεργασία δεδομένων από τη βιβλιογραφία, τα οποία αφορούν ενώσεις αναστολείς του οιδήματος που προκαλείται σε πειραματόζωα, μετά από χορήγηση καραγεννίνης. Η επεξεργασία των δεδομένων έγινε με τη βοήθεια του προγράμματος C-QSAR της Biobyte. Συντέθηκαν συνολικά 17 νέες τελικές ενώσεις, από τις οποίες οι 15 είναι πρωτότυπες, ενώ οι 2 συντέθηκαν με μέθοδο διαφορετική από αυτή που αναφέρεται στη βιβλιογραφία. Ως βασικός δομικός λίθος επιλέχθηκε ο κουμαρινικός δακτύλιος, λόγω της μεγάλης βιολογικής σημασίας του αλλά και άλλοι ετεροκυκλικοί δακτύλιοι όπως ο ινδολικός, θεαζολικός, θειοφαινικός και πυριδινικός. Συντέθηκαν και μελετήθηκαν νέες ενώσεις που επιπλέον περιέχουν α) τμήμα L-αργινίνης, η οποία ως γνωστόν αποτελεί υπόστρωμα για τη συνθετάση του μονοξειδίου του αζώτου (NOS) οδηγώντας σε παραγωγή ΝΟ, β) νιτροεστέρες αλλά και γ) νιτρόνες. Μία ακόμη κατηγορία ενώσεων που συντέθηκαν ήταν ακρυλικά οξέα και τα αντίστοιχα υδροξαμικά οξέα. Οι δομές όλων των νέων ενώσεων που παρασκευάστηκαν επιβεβαιώθηκαν με τις στοιχειακές αναλύσεις και τα φασματοσκοπικά δεδομένα IR, 1H-NMR, 13C-NMR και MS. Οι ενώσεις που συντέθηκαν μελετήθηκαν in vitro ως προς την ικανότητά: α) να αλληλεπιδρούν με την ελεύθερη ρίζα DPPH, β) να ανταγωνίζονται το DMSO στη δέσμευση ελευθέρων ριζών ΟΗ, γ) να αναστέλλουν το ένζυμο λιποξυγονάση, δ) να αναστέλλουν τη λιπιδική υπεροξείδωση, ε) να δεσμέυουν ρίζες υπεροξειδικού ανιόντος, στ) να αναστέλλουν τη θρυψίνη και τη θρομβίνη, ζ) να απελευθερώνουν ΝΟ και in vivo ως προς την ικανότητά τους να αναστέλλουν το οίδημα που προκαλείται σε πειραματόζωα μετά από ενδοδερμική χορήγηση του φλογιστικού καραγεννίνη. Εκτιμώντας τα in vitro αποτελέσματα, από τις ενώσεις μας, επιλέχθηκε η 4 για να μελετηθεί in vivo ως προς την ικανότητά της να επηρεάζει το χρόνο πήξης του αίματος (χρόνος PT και PTT) και ως προς τα επίπεδα χοληστερίνης (HDL και LDL) και τριγλυκεριδίων, για την οποία βελτιώνεται η σχέση της HDL/LDL (αύξηση της HDL, μείωση της LDL) στα ζώα που υπέστησαν αγωγή σε σύγκριση με τους μάρτυρες και μειώνονται τα συνολικά λιπίδια. Η ύπαρξη υπολιπιδαιμικής, αντιοξειδωτικής και ταυτόχρονα αντιφλεγμονώδους δράσης στην ένωση 4, συνηγορούν υπέρ της πιθανής αντιαθηρωματικής δράσης. Με βάση τα αποτελέσματα που προέκυψαν από τις in vivo και in vitro δοκιμασίες, έγινε προσπάθεια για συσχέτιση των βιολογικών δράσεων με τις φυσικοχημικές ιδιότητες. Οι ποσοτικές σχέσεις που προέκυψαν συσχετίσθηκαν και συγκρίθηκαν με αντίστοιχες σχέσεις που αναφέρονται στη βιβλιογραφία, με σκοπό να καταλήξουμε σε συμπεράσματα τα οποία θα αξιοποιηθούν με σκοπό τη σύνθεση καλύτερων φαρμακευτικών μορίων.
Χρήση τηλεπικοινωνιακών διατάξεων για εντοπισμό σφαλμάτων υψηλής αντίστασης και διερεύνηση ηλεκτρομαγνητικής συμβατότητας σε δίκτυα διανομής ηλεκτρικής ενέργειας
Authors: Μηλιούδης Απόστολος
Published: August 2021

Η συγκεκριμένη διδακτορική διατριβή ασχολείται με θέματα εφαρμογής συστημάτων τηλεπικοινωνιακής εκμετάλλευσης σε εναέρια δίκτυα διανομής του επιπέδου της μέσης τάσης. O επερχόμενος μετασχηματισμός των ηλεκτρικών δικτύων σε έξυπνα προωθεί την εφαρμογή νέων τεχνολογιών και την εγκατάσταση συστημάτων πολλαπλής λειτουργικότητας. Με αυτόν τον σκοπό εξετάζεται η χρησιμοποίηση συστημάτων τηλεπικοινωνιακής εκμετάλλευσης των ηλεκτρικών δικτύων για την ανίχνευση της εμφάνισης και της τοποθεσίας σφαλμάτων υψηλής αντίστασης. Εξετάζεται η χρήση συγκεκριμένης αρχιτεκτονικής του τηλεπικοινωνιακού συστήματος και συχνοτήτων του φάσματος που εκτείνεται από 3 έως 95 kHz, οι οποίες εκμεταλλεύονται τα κυματικά φαινόμενα που προκύπτουν κατά μήκος της εκάστοτε γραμμής μεταφοράς, για την ανίχνευση εμφάνισης σφαλμάτων. Επιπρόσθετα, μελετάται ο προσδιορισμός της ακριβούς τοποθεσίας σφάλματος μέσω της έγχυσης συγκεκριμένων παλμών στο δίκτυο από εγκατεστημένες ευρυζωνικές συσκευές τηλεπικοινωνιακής εκμετάλλευσης. Η προτεινόμενη μεθοδολογία στο σύνολο της αντιμετωπίζει και τα δύο θέματα, της ανίχνευσης εμφάνισης και τοποθεσίας του σφάλματος, κι εφαρμόζεται σε επίπεδο προσομοίωσης σε πραγματική τοπολογία του εναέριου δικτύου διανομής του ελληνικού συστήματος. Στη συνέχεια μελετάται το φαινόμενο του θορύβου που ενυπάρχει σε εναέρια ευρυζωνικά συστήματα τηλεπικοινωνιακής εκμετάλλευσης. Το πρόβλημα ερευνάται στις πραγματικές του διαστάσεις λαμβάνοντας υπόψη τα ιδιαίτερα χαρακτηριστικά του συγκεκριμένου μέρους του δικτύου, τα οποία επηρεάζουν τα επίπεδα θορύβου. Τα ηλεκτρομαγνητικά πεδία στην εγγύς περιοχή του συστήματος θεωρούνται ως η κύρια πηγή παραγωγής θορύβου και δημιουργείται μοντέλο υπολογισμού του επιπέδου του. Επίσης ερευνάται η λειτουργία ευρυζωνικού συστήματος σχετικά με θέματα ηλεκτρομαγνητικής συμβατότητας. Τα εν λειτουργία συστήματα πρέπει να δημιουργούν τιμές ηλεκτρικής πεδιακής έντασης σε προκαθορισμένη απόσταση οι οποίες να μην υπερβαίνουν κάποια τιμή οριζόμενη από τους ρυθμιστικούς οργανισμούς. Με σκοπό την μη υπέρβαση αυτού του ορίου δημιουργείται μοντέλο υπολογισμού της μέγιστης επιτρεπόμενης ισχύος εκπομπής κι υπολογίζεται η τιμή της χωρητικότητας διαύλου που προκύπτει.
Ανάπτυξη στοχαστικών μοντέλων για την εξομοίωση της διάσπασης αερίων διακένων σε συνάρτηση με πειραματικές μετρήσεις στο Εργαστήριο Υψηλών Τάσεων
Authors: Χαραλαμπάκος Βασίλειος-Νεκτάριος
Published: August 2021

Στην παρούσα Διδακτορική Διατριβή παρουσιάζονται τρíα νέα στοχαστικά μοντέλα, τα οποία αναπτύχθηκαν με σκοπό την εξομοίωση της διάδοσης των streamers και των leaders, και της επακόλουθης ηλεκτρικής διάσπασης σε διάκενα αέρα μεγαλύτερα από 5cm υπό ατμοσφαιρική πίεση. Η εξομοίωση της διαδικασίας διάσπασης με την χρήση των στοχαστικών μοντέλων, οδήγησε στην εξαγωγή αποτελεσμάτων που αφορούσαν την τάση διάσπασης U50 καθώς και την τυπική απόκλιση σ, όταν τα διάκενα καταπονούνται από συνεχείς και κρουστικές (1,2/50μsec) τάσεις, θετικής πολικότητας. Εξήχθησαν επίσης αποτελέσματα που αφορούσαν τη μέση και στιγμιαία ταχύτητα διάδοσης των streamers μέσα σε διάκενα αέρα μήκους έως 20cm.
Συμβολή στη μελέτη των λιμναίων πλειο-πλειστοκαινικών γαστερόποδων και δίθυρων της λεκάνης Πτολεμαΐδας (Δ. Μακεδονία-Ελλάδα)
Authors: Σιδηροπούλου Βιολέττα
Published: August 2021

Το αντικείμενο της μελέτης μου είναι «Συμβολή στη μελέτη των λιμναίων Πλεο-Πλειστοκαινικών Γαστεροπόδων, και Διθύρων της λεκάνης Πτολεμαίος του Νομού Κοζάνης και από τα αμμορυχεία Σωτήρα του Νομού Φλωρίνης». Προηγούμενα είχα ασχοληθεί με τα ΠΡΟΒΟΣΚΙΔΩΤΑ (ειδικότερα με τις Οικογένειες Εlephantidae Mastodontidae της περιοχής αλλά επειδή ο αριθμός των απολιθωμάτων ήταν πολύ μικρός, η διατριβή δεν έφθασε στο τέλος Μετά ασχολήθηκα με λιμναία Ασπόνδυλα από τα αμμορυχεία του Σωτήρα Νομού Φλωρίνης αλλά και η προσπάθεια αυτή δεν καρποφόρησε. Στις 17-7- 1989 πήρα υλικό από μία γεώτρηση από τα Λιγνιτωρυχεία Πτολεμαΐδας από τον Γεωλόγο Κ. Δημήτριο Σίσκο τον οποίο ευχαριστώ εγκάρδια. Στις 29-11-90 πήρα υλικό από μία δεύτερη γεώτρηση επίσης από τα Λιγνιτωρυχεία Πτολεμαΐδας από τον τότε πτυχιούχο Γεωλόγο και σήμερα Διδάκτορα κ. Κολοβό Νέστορα τον οποίο επίσης ευχαριστώ πάρα πολύ. Το υλικό των δύο αυτών γεωτρήσεων μαζί με το υλικό από τα αμμορυχεία του Σωτήρα αποτέλεσε υλικό της παρούσας Διατριβής μου. Η διαδικασία διαχωρισμού και συγκέντρωσης απολιθωμάτων διήρκεσε 2 χρόνια . Ο συνολικός αριθμός των απολιθωμένων Μαλακίων που συλλέχθηκαν ανέρχεται σε χιλιάδες και ο διαχωρισμός έγινε αποκλειστικά από τη συγγραφέα.
Φαρμακοχημική διερεύνηση της σχέσης βιολογικού και οξειδωτικού στρες
Authors: Τσιακιτζής Καρυοφύλλης
Published: August 2021

Στη διατριβή αυτή μελετώνται οι μορφολογικές και βιοχημικές αλλαγές που λαμβάνουν χώρα στον οργανισμό και κυρίως στο ΚΝΣ κατά τη διάρκεια του Στρες, καθώς και ο αλληλοεπηρεασμός τους. Οι αλλαγές αυτές εξηγούν την απόκριση στρες με σκοπό την αποτελεσματική αντιμετώπιση της πρόκλησης. Μεταξύ των αλλοιώσεων οι οποίες επέρχονται σε περίπτωση μακροχρόνιας έκθεσης του οργανισμού σε συνθήκες Στρες περιλαμβάνονται η εμφάνιση διέγερσης, άγχους, μελαγχολίας, γαστρεντερικού έλκους αλλά και έκπτωση ανωτέρων λειτουργιών του εγκεφάλου, ελάττωση της αντίστασης σε παθογόνους μικροοργανισμούς ή καρκίνος.
Δυναμική εξέλιξη σωμάτων στις περιοχές συντονισμών στο εξωτερικό ηλιακό σύστημα
Authors: Κωτούλας Θωμάς
Published: August 2021

Αντικείμενο της παρούσης διατριβής αποτελεί η δυναμική εξέλιξη σωμάτων που βρίσκονται σε μια ζώνη πέρα από την τροχιά του Ποσειδώνα και καλείται ζώνη Kuiper. Στο πρώτο μέρος της εργασίας υπολογίσαμε οικογένειες επιπέδων και τρισδιάστατων περιοδικών τροχιών χρησιμοποιώντας το μοντέλο του περιορισμένου προβλήματος των 3-σωμάτων με τον ήλιο και τον Ποσειδώνα ως πρωτεύοντα. Μελετήσαμε επίσης την ευστάθεια τους. Δόθηκε ιδιαίτερη έμφαση στους συντονισμούς μέσης κίνησης 1/2, 2/3 & 3/4. Τα αποτελέσματα χρησίμευσαν στον καθορισμό της τοπολογίας του χώρου των φάσεων. Στο δεύτερο μέρος κατασκευάσαμε ένα συμπλεκτικό μοντέλο απεικόνισης με σκοπό να μελετήσουμε τη δυναμική εξέλιξη μικρών σωμάτων κοντά στο συντονισμό 3/4. Εξετάσαμε πολλούς τύπους τροχιών με διαφορετική αρχική φάση. Στο τρίτο μέρος κάναμε μια συγκριτική μελέτη της δυναμικής στους συντονισμούς 2/3 & 3/4. Χρησιμοποιώντας μια μέθοδο φασματικής ανάλυσης τροχιών, κατασκευάσαμε χάρτες που δείχνουν περιοχές κανονικής και χαοτικής κίνησης στο χώρο φάσης. Τα αποτελέσματα χρησίμευσαν στην εξήγηση της κατανομής σωμάτων στους συντονισμούς αυτούς.
Αναγνώριση και εκτέλεση ερήμην αλλοδαπών αποφάσεων
Authors: Άνθιμος Απόστολος
Published: August 2021

Η διατριβή πραγματεύεται το ζήτημα της αναγνώρισης και εκτέλεσης ερήμην αλλοδαπών αποφάσεων σε τρία επίπεδα : στο πρώτο εξετάζεται η προβληματική κατά το ΚπολΔ και τις διμερείς συμβάσεις που έχει συνάψει η χώρα μας. Στο δεύτερο επιχειρείται η συγκριτική παράθεση του ζητήματος στις έννομες τάξεις των ευρωπαϊκών χωρών που απαρτίζουν την ΕΕ και τη ΕΖΕΣ. Τέλος, στο τρίτο επίπεδο παρουσιάζεται το θέμα στο πλαίσιο των Συμβρ/ΣυμΛουγκ, και των καν.44/2001, 1347/2000 και 1348/2000. Το ζητούμενο είναι κοινό και στα τρια επίπεδα και συμπυκνώνεται στο εξής ερώτημα : πως δύναται να διασφαλιστεί το δικαίωμα ακρόασης του εναγόμενου καλού, ο οποίος ερημοδικάζεται στο πρώτο κράτος ή κράτος προέλευσης, χωρίς να ακυρωθεί παράλληλα η αξίωση παροχής έννομης προστασίας του ενάγοντος-αιτούντος στο δεύτερο κράτος ή κράτος υποδοχής; η διατριβή καταλήγει στο συμπέρασμα ότι οι νέες ρυθμίσεις των ανωτέρω κανονισμών κατοχυρώνουν το δικαίωμα ακρόασης του ενάγομένου επαρκώς, ενώ παράλληλα διασφαλίζουν και την αξίωση παροχής έννομης προστασίας του ενάγοντος-αιτούντος την κήρυξη εκτελεστώτητας της αλλοδαπής απόφασης, κατά τρόπο που ακολουθείται πάγια από τον Ελληνικό Κώδικα Πολιτικής Δικονομίας.
Παράγοντες που επηρεάζουν την αγωνιστική και τακτική απόδοση στην πετοσφαίριση παραλίας
Authors: Μουστακίδης Αθανάσιος
Published: August 2021

Σκοπός της παρούσας έρευνας ήταν η αξιολόγηση των τεχνικοτακτικών χαρακτηριστικών και των αγωνιστικών παραγόντων που επηρεάζουν την απόδοση και συνθέτουν το αγωνιστικό προφίλ της Πετοσφαίρισης παραλίας. Χρησιμοποιήθηκαν δύο όργανα μέτρησης για τις ανάγκες της έρευνας. Το πρώτο όργανο αποτέλεσε ένα δομημένο ερωτηματολόγιο το οποίο περιλάμβανε τις απόψεις των αθλητών για τη διεξαγωγή και τις ανάγκες του παιχνιδιού αλλά και τον τρόπο προπόνησης και προετοιμασίας, με ερωτήσεις ανοικτού και κλειστού τύπου. Το δεύτερο όργανο αποτέλεσαν 54 μαγνητοσκοπημένοι αγώνες Ελληνικών τουρνουά της περιόδου 2001-2004. Για την ανάλυση των αγώνων χρησιμοποιήθηκε το πρόγραμμα βιντεοανάλυσης για ηλεκτρονικούς υπολογιστές Video AS. Για τη στατιστική επεξεργασία των δεδομένων, από το στατιστικό πακέτο SPAD 3.21, χρησιμοποιήθηκε η ανάλυση αντιστοιχιών (FAC) καθώς και η ερμηνεία των αποτελεσμάτων με προγράμματα ομαδοποίησης (HAC). Επίσης, από το στατιστικό πακέτο SPSS πραγματοποιήθηκε ανάλυση συχνοτήτων και έγινε έλεγχος ανεξαρτησίας των τιμών με το μη παραμετρικό τεστ χ² (chi square). Από τα αποτελέσματα προέκυψε ότι ο μέσος όρος ηλικίας των αθλητών είναι αρκετά υψηλός. Δεν υπάρχει επάρκεια γηπέδων στον τόπο διεξαγωγής των αγώνων, υπάρχει ανάγκη καθοδήγησης των αθλητών κατά τη διάρκεια του παιχνιδιού και καλύτερης προπονητικής προετοιμασίας. Από τα τεχνικά στοιχεία του αγώνα το δυνατό σέρβις με άλμα προκαλεί περισσότερες κακές και χαμένες υποδοχές. Οι πάσες από την πίσω και μέση ζώνη εκτελούνται με μανσέτα, ενώ από την μπροστά ζώνη κατανέμονται μεταξύ πάσας τόσο με μανσέτα όσο και με δάχτυλα. Οι δυνατές επιθέσεις από τη μπροστά ζώνη συνδέονται με ιδανική και καλή πάσα, ενώ η μέτρια πάσα συνδέεται με πλασέ επιθέσεις. Οι δυνατές επιθέσεις κατευθύνονται στη μέση και πίσω ζώνη με υψηλή αποτελεσματικότητα. Οι πλασέ επιθέσεις κατευθύνονται σε όλες τις ζώνες με την υψηλότερη αποτελεσματικότητα να εμφανίζεται στην μπροστά και πίσω ζώνη. Οι τεχνικές ενέργειες (σερβίς, υποδοχή, πάσα, επίθεση, άμυνα) είναι πολύ στενά συνδεδεμένες εφόσον επηρεάζουν άμεσα η μία την άλλη. Τα αποτελέσματα της παρούσας έρευνας ελπίζουμε να συμβάλλουν στην περαιτέρω βελτίωση και ανάπτυξη της Πετοσφαίρισης παραλίας.
Αξιολόγηση της ιδιοδεκτικότητας και των βιομηχανικών παραμέτρων της βάδισης μετά από ανακατασκευή πρόσθιου χιαστού συνδέσμου
Authors: Βαθρακοκοίλης Κωνσταντίνος
Published: August 2021

Η ρήξη του ΠΧΣ, προκαλεί σημαντικά ελλείμματα της ιδιοδεκτικής ικανότητας στην άρθρωση, που υφίστανται τόσο πριν, όσο και μετά την χειρουργική επέμβαση. Σκοπός της παρούσας μελέτης, ήταν να αξιολογηθούν τα επίπεδα ιδιοδεκτικότητας ατόμων μετά την ολοκλήρωση της αποκατάστασης και να εξεταστεί η επίδραση ενός προγράμματος για τη βελτίωση της. Πιο αναλυτικά στόχοι της έρευνας ήταν: α. να αξιολογηθεί η ιδιοδεκτική ικανότητα ατόμων μετά την ολοκλήρωση της αποκατάστασης τους, β. να εξεταστεί η επίδραση ενός παρεμβατικού προγράμματος βελτίωσης της ιδιοδεκτικής ικανότητας, σε άτομα που υποβλήθηκαν σε επέμβαση ανακατασκευής του ΠΧΣ, γ. να αξιολογηθεί κατά πόσο η εφαρμογή της θεωρίας των στόχων, είναι δυνατόν να επηρεάσει την αποτελεσματικότητα του προγράμματος, δ. να μελετηθεί κατά πόσο οι μεταβολές της ιδιοδεκτικής ικανότητας, εφόσον υπάρξουν, επηρεάζουν βιομηχανικές παραμέτρους της βάδισης. Το δείγμα της έρευνας αποτέλεσαν 36 χειρουργημένοι ασθενείς. Χωρίστηκαν σε δύο πειραματικές ομάδες, Α (n=12) «εξάσκηση με στόχους», Β (n=12) «εξάσκηση χωρίς στόχους» και μία ομάδα ελέγχου Γ (n=12). Οι πειραματικές ομάδες ακολούθησαν το ίδιο παρεμβατικό πρόγραμμα που ήταν διάρκειας 8 εβδομάδων. Πριν την έναρξη εφαρμογής του προγράμματος, πραγματοποιήθηκε αξιολόγηση των συμμετεχόντων, στους οποίους και διαγνώστηκαν ελλείμματα της συγκεκριμένης ικανότητας. Αρχικά, η ικανότητα ισορροπίας αξιολογήθηκε στο ηλεκτρονικό σύστημα ισορροπίας Biodex Stability System και σε δύο ειδών σανίδες ισορροπίας και για τις τρεις ομάδες. Οι τελικές αξιολογήσεις επαναλήφθηκαν όπως έγιναν αρχικά. Για την αξιολόγηση των βιομηχανικών παραμέτρων χρησιμοποιήθηκε ο πελματογράφος Footchecker 4.0. Για την ανάλυση των δεδομένων χρησιμοποιήθηκε ανάλυση διακύμανσης (Anova), συνδιακύμανσης (Ancova) και η ανάλυση πολλαπλής διακύμανσης επαναλαμβανόμενων μετρήσεων (Manova repeated measures). Η ανάλυση των αποτελεσμάτων έδειξε στατιστικά σημαντική διαφοροποίηση της απόδοσης από την αρχική στην τελική μέτρηση για τις δύο πειραματικές ομάδες, με την ομάδα Α να εμφανίζει καλύτερα σκορ. Ωστόσο, δεν παρουσιάστηκαν στατιστικά σημαντικές διαφορές μεταξύ των μετρήσεων στις βιομηχανικές παραμέτρους κατά τη βάδιση στο οριζόντιο επίπεδο, ενώ ορισμένες διαφορές παρουσιάστηκαν κατά την άνοδο-κάθοδο σκάλας. Σύμφωνα με τα αποτελέσματα της έρευνας, είναι δυνατή η εξάσκηση της ιδιοδεκτικότητας ακόμη και μετά το τέλος της αποκατάστασης του ΠΧΣ, που είναι σαφώς καλύτερα, υπό τη επίδραση του καθορισμού βραχυπρόθεσμων στόχων κατά τη εκτέλεση. Η βελτίωση της ωστόσο δεν φαίνεται να επηρεάζει σημαντικά την εμβιομηχανική της άρθρωσης
Επίδραση διαφορετικών προγραμμάτων άσκησης στην οστική λειτουργία και τη φυσική κατάσταση γυναικών μετά την εμμηνόπαυση
Authors: Καρακύριου Στυλιανή
Published: August 2021

Σκοπός της παρούσας εργασίας ήταν να εξετάσει και να συγκρίνει την επίδραση ενός εξειδικευμένου προγράμματος άσκησης συνδυασμού δύναμης και αερόβιας μορφής και ενός προγράμματος μηχανικής δόνησης στα μορφολογικά χαρακτηριστικά, την οστική πυκνότητα (ΟΠ), τον οστικό μεταβολισμό και τη μυϊκή απόδοση υγιών και οστεοπορωτικών μετεμμηνοπαυσιακών γυναικών. Το δείγμα της μελέτης αποτέλεσαν σαράντα επτά μετεμμηνοπαυσιακές γυναίκες, οι οποίες χωρίστηκαν σε πέντε ομάδες: άσκησης υγιών γυναικών (n=10), δόνησης υγιών γυναικών (n=13), ελέγχου υγιών γυναικών (n=9), άσκησης οστεοπορωτικών γυναικών (n=7) και δόνησης οστεοπορωτικών γυναικών (n=8). Οστεοπορωτικές χαρακτηρίστηκαν οι μετεμμηνοπαυσιακές γυναίκες με οστική απώλεια μεγαλύτερης των 2.5 σταθερών αποκλίσεων από τη μέση τιμή νέων υγιών γυναικών (T-score≥2.5SD), ενώ υγιείς ορίστηκαν εκείνες με φυσιολογική οστική απώλεια (T-score≤1SD). Οι ομάδες άσκησης συμμετείχαν σε ένα εξάμηνο πρόγραμμα, τρεις φορές εβδομαδιαίως, όπου η μία ομάδα εκτελούσε συνδυασμό άσκησης με βάρη (δύο φορές εβδομαδιαίως, έντασης 70% της μίας μέγιστης επανάληψης) και αερόβια άσκηση (μία προπόνηση εβδομαδιαίως, με ασκήσεις σε βαθμίδες, έντασης 70-85% της μέγιστης ΚΣ) και η άλλη ομάδα γυμνάστηκε με μηχανικές δονήσεις, συχνότητας 35-40Hz, μετατόπισης 1.5mm και διάρκειας 7-12min. Στη λήξη του προγράμματος, εμφανίστηκε σημαντική αύξηση στην ΟΠ της οσφυϊκής μοίρας στην ομάδα άσκησης των υγιών μετεμμηνοπαυσιακών γυναικών (p<.05), τάση αύξησης στην ομάδα των οστεοπορωτικών, διατήρηση της ΟΠ στις αντίστοιχες ομάδες δόνησης και μείωση στην ομάδα ελέγχου (p<.05). Σημαντική βελτίωση της μέγιστης δύναμης στις εκτάσεις και τις κάμψεις γόνατος παρατηρήθηκε στις ομάδες άσκησης των υγιών και οστεοπορωτικών γυναικών και στην ομάδα δόνησης των υγιών γυναικών. Ως προς την αξιολόγηση της ευλυγισίας, σημειώθηκε αύξηση (p<.05) στην ομάδα άσκησης των υγιών γυναικών μετά το τέλος του προγράμματος. Επίσης, στις ομάδες άσκησης παρατηρήθηκε σημαντική μείωση του υποδόριου λίπους στις υγιείς (p<.01) και τις οστεοπορωτικές (p<.05), ενώ στις ομάδες δόνησης δεν παρουσιάστηκε καμία σημαντική προσαρμογή στη σύσταση σώματος στη λήξη του προγράμματος. Συμπεραίνεται ότι ο συνδυασμός δύναμης και αερόβιας άσκησης μπορεί να συμβάλει στην πρόληψη της οστεοπόρωσης, στη μείωση του υποδόριου λίπους, στη βελτίωση της ευκαμψίας και της μυϊκής δύναμης σε υγιείς και οστεοπορωτικές γυναίκες, ενώ το πρόγραμμα με δονήσεις μπορεί να διατηρήσει την ΟΠ και να αυξήσει τη μυϊκή δύναμη αντίστοιχων ομάδων.
Μελέτη της οργανωτικής δομής του μοντέλου διαχείρισης των τηλεοπτικών δικαιωμάτων επαγγελματικού ποδοσφαίρου
Authors: Κουτρουμανίδης Χρήστος
Published: August 2021

O σκοπός της έρευνας ήταν να παρουσιασθεί το μοντέλο διαχείρισης των τηλεοπτικών δικαιωμάτων των αγώνων της πρώτης κατηγορίας του εθνικού επαγγελματικού ποδοσφαιρικού πρωταθλήματος στην Αγγλία, τη Γαλλία, τη Γερμανία, την Ιταλία, αλλά και στα πρωταθλήματα της Superleague και της Football League στην Ελλάδα, καθώς και να μελετηθεί η επίδραση του μοντέλου της Superleague και της Football League στην τηλεθέαση των αγώνων, στην προσβασιμότητα των τηλεοπτικών νοικοκυριών στη μετάδοση των εντός έδρας αγώνων, στην προσέλευση των φιλάθλων στους εντός έδρας αγώνες και στα έσοδα των ομάδων σε σχέση με την πραγματική αξία αυτών. Το δείγμα της έρευνας ήταν 65 στελέχη από 34 επαγγελματικά σωματεία της Superleague και της Football League, των οποίων οι αγώνες μεταδίδονταv τηλεοπτικά, και το όργανο αξιολόγησης που χρησιμοποιήθηκε ήταν ένα ερωτηματολόγιο. Η στατιστική ανάλυση που χρησιμοποιήθηκε ήταν η περιγραφική ανάλυση των δεδομένων του ερωτηματολογίου, και στη συνέχεια πραγματοποιήθηκαν έλεγχοι ανεξαρτησίας χ-τετράγωνο, και ένα οικονομετρικό μοντέλο λογιστικής παλινδρόμησης για την περαιτέρω ανάλυση των απαντήσεων των στελεχών. Τα στελέχη θεωρούν τη συλλογική πώληση θεωρητικά το βέλτιστο μοντέλο, αλλά ο τρόπος εφαρμογής της δεν είναι ο βέλτιστος, οδηγώντας σε χαμηλότερα από τα αναμενόμενα και επιθυμητά επίπεδα εσόδων, προσέλευσης φιλάθλων, τηλεθέασης των αγώνων και προσβασιμότητας των τηλεοπτικών νοικοκυριών στις μεταδόσεις αυτών. Η αποτυχία του ισχύοντος μοντέλου μπορεί να διορθωθεί μέσω του ενός πιο «δίκαιου» μοντέλου διανομής των τηλεοπτικών εσόδων το οποίο να ενισχύει τα αδύναμα σωματεία
Η προσέγγιση της πολιτισμικής ετερότητας για μαθητές/τριες της πρωτοβάθμιας εκπαίδευσης μέσα από το μάθημα της φυσικής αγωγής
Authors: Κέλλης Ηρακλής
Published: August 2021

Σκοπός της παρούσας έρευνας ήταν η αξιολόγηση της επίδρασης ενός προγράμματος Φυσικής Αγωγής, προσανατολισμένου στις αρχές του διαπολιτισμικού μοντέλου εκπαίδευσης, στη διαμόρφωση και στη μάθηση συγκεκριμένων ατομικών και κοινωνικών συμπεριφορών (σχέσεις, ανευθυνότητα, επιβράβευση, βοήθεια, στόχοι) από μαθητές/τριες διαφορετικής εθνικότητας στο πλαίσιο της πολυπολιτισμικής σύνθεσης του μαθητικού πληθυσμού των σχολείων της Πρωτοβάθμιας Εκπαίδευσης της χώρας μας. Σε δεύτερο επίπεδο, αξιολογήθηκε η επίδραση του προγράμματος στην ενίσχυση της αυτοαντίληψης και αυτοεκτίμησης των μαθητών/τριών. Στην έρευνα συμμετείχαν εβδομήντα εννέα μαθητές/τριες Ε΄ και ΣΤ΄ τάξης με καταγωγή από 9 διαφορετικές χώρες. Στην πειραματική ομάδα που εφάρμοσε παρεμβατικό πρόγραμμα, συμμετείχαν 39 μαθητές/τριες και στην ομάδα ελέγχου που ακολούθησε το αναλυτικό πρόγραμμα Φυσικής Αγωγής, συμμετείχαν 40 μαθητές/τριες. Κατά τη διάρκεια των οκτώ εβδομάδων εφαρμογής του παρεμβατικού προγράμματος, υλοποιήθηκαν δεκαέξι μαθήματα σαράντα-πεντάλεπτης διάρκειας με κινητικές δραστηριότητες χωρίς ανταγωνιστικό περιεχόμενο, αναπτύχθηκαν δύο ανεξάρτητες ομαδικές δράσεις ενώ παράλληλα μέσω της συνεργασίας που αναπτύχθηκε με τους εκπαιδευτικούς του σχολείου καλλιεργήθηκε κατάλληλο διαπολιτισμικό κλίμα σε όλο το σχολικό περιβάλλον. Η επίδραση το προγράμματος ελέγχθηκε και αξιολογήθηκε με τη δημιουργία ενός ερωτηματολογίου αυτοαξιολόγησης συμπεριφοράς μαθητών/τριών, ενώ για να καταγραφούν και αξιολογηθούν συγκεκριμένες συμπεριφορές των παιδιών από παρατηρητές-εκπαιδευτικούς δημιουργήθηκε ένα ερωτηματολόγιο παρατήρησης συμπεριφοράς μαθητών/τριών. Για την αξιολόγηση της επίδρασης του προγράμματος στην αυτοαντίληψη και αυτοεκτίμηση των συμμετεχόντων, χρησιμοποιήθηκε το Ερωτηματολόγιο Αυτοαντίληψης & Αυτοεκτίμησης Μαθητών/τριών «Πως Αντιλαμβάνομαι Τον Εαυτό Μου», (Μακρή – Μπότσαρη, 2001). Συνολικά με βάση τα αποτελέσματα των αναλύσεων από την αυτοαξιολόγηση των μαθητών/τριών το παρεμβατικό πρόγραμμα φάνηκε να επιδρά θετικά στη βελτίωση και στη μάθηση συμπεριφοράς των μαθητών/τριών της πειραματικής ομάδας ανεξάρτητα από την εθνικότητα και το φύλο τους. Με βάση τα αποτελέσματα της παρατήρησης συμπεριφοράς μαθητών/τριών από τους παρατηρητές-εκπαιδευτικούς, το παρεμβατικό πρόγραμμα φάνηκε να επιδρά θετικά στη βελτίωση της συμπεριφοράς τους, και στη μάθηση, ανεξάρτητα από την ομάδα, την εθνικότητα και το φύλο τους. Επίσης, σύμφωνα με τα αποτελέσματα των μετρήσεων αυτοαντίληψης και αυτοεκτίμησης το παρεμβατικό πρόγραμμα φάνηκε να επιδρά θετικά στην ενίσχυση της αυτοαντίληψης και αυτοεκτίμησης των μαθητών/τριών ανεξάρτητα από την ομάδα, την εθνικότητα και το φύλο τους.
Η αποτελεσματικότητα των νέων τεχνολογιών στην επιμόρφωση καθηγητών φυσικής αγωγής
Authors: Μαχαιρίδου Μαρία
Published: August 2021

The present study aimed to examine blogs’ effectiveness on physical educators’ (TPE)further education, on the basis of three different cooperative teachingmethods/approaches (STAND, COOL, and ICL), in order to determine the mostbeneficiary ways to pedagogically exploit blogs on distance education (DE). Trainingcourses’ effectiveness was evaluated through the quantitative and qualitative approachof cognitive and metacognitive functions (knowledge, ability in evaluating TPEs’teaching performance), and emotional skills (perceived learning), as well as parametersdirectly related to (interaction) or influence learning (attitudes). The participants of thestudy were 54 TPE (29 men and 25 women) currently working in school units in ninedifferent geographical regions of Greece, who took an eight weeks’ distance trainingcourse, on effective teaching of physical education (PE). The training course utilizedthree different cooperative methods (STAND, COOL, and ICL) in three correspondencegroups of TPE, who were users of three technically identical, but separated blogs. At theprocess of designing the learning environment, an emphasis was placed upon thedevelopment of interaction, exploiting certain special technological characteristicsoffered by blogs, to support a) the growth of asynchronous, threaded discussion amongblogs’ members and b) the possibilities for availability and management of multiplemultimedia contents’ forms. The statistical analysis included descriptive statistics, nonparametric compare means test (Mann-Whitney U test), one-way Anova, two-wayAnova, Αnova repeated measures, MANOVA, correlation and social networks’ analysistechniques. Interaction was qualitatively evaluated through written discourses’ contendanalysis based on “interaction analysis model” (Gunawardena, Lowe & Anderson,1997). According to the results, TPE trained on the STAND and COOP methodsexcelled in the total of the evaluated variables (cognitive and metacognitive functions,perceived learning, and interaction) in comparison with ICL participants. Participants’attitudes towards the Information and Communication Technologies’ (ICT) use for educational purposes were positive. Therefore, they did not impact the results. Inconclusion, it is suggested that the exploitation of a pedagogically created framework ofblogs could efficiently support different cooperative teaching patterns, as well asreinforce the support of DE programmes targeted towards PETs’ life-long furthereducation.
Η επίδραση της ηλικίας στις φυσιολογικές προσαρμογές και στο οξειδωτικό στρες του ανθρώπου κατά την άσκηση
Authors: Ντουρουντός Ιωάννης
Published: August 2021

Η γήρανση του ανθρώπινου οργανισμού σχετίζεται με μια επικείμενη μείωση της λειτουργικής ικανότητας, ελαττώνοντας τις φυσιολογικές, τις βιοχημικές προσαρμογές και αποκρίσεις του. Το δείγμα της μελέτης αποτέλεσαν 68 υγιείς εθελοντές άρρενες (μη αθλητές), ηλικίας 20-85 ετών. Οι δοκιμαζόμενοι κατατάχτηκαν σε 1 από τις 6 πειραματικές ομάδες της μελέτης, ανάλογα με το επίπεδο φυσικής κατάστασης και το παράγοντα ηλικία. Στη συνέχεια εφαρμόστηκαν δοκιμασίες αξιολόγησης φυσικής κατάστασης και φυσιολογικής λειτουργικότητας. Αυτές ήταν σωματομετρικές μετρήσεις, η αξιολόγηση της μέγιστης δύναμης κάτω άκρων, η μέγιστη καρδιοαναπνευστική ικανότητα (VO₂ max), βιοχημικοί δείκτες ηρεμίας, ενώ εφαρμόστηκε και ιστοχημική ανάλυση μυϊκού ιστού. Κατά την πειραματική δοκιμασία εφαρμόστηκε, ήπιας έντασης άσκηση (70-75 % της VO₂ max) για 45 λεπτά, ενώ στη συνέχεια η ένταση αυξήθηκε στο 95 % της VO₂ max, μέχρι εξάντλησης. Πριν και μετά από αυτή τη δοκιμασία συλλέχτηκαν δείγματα αίματος από τη μεσοβασιλική φλέβα και μυϊκού ιστού από τον έξω πλατύ μυ του μηρού. Το επίπεδο σημαντικότητας ορίστηκε στο p<.05 για όλες τις αναλύσεις. Από την ανάλυση των αποτελεσμάτων διακρίνεται μια φθίνουσα μεταβολή των φυσιολογικών προσαρμογών, του αντιοξειδωτικού μηχανισμού, της αερόβιας ικανότητας και της μυϊκής δύναμης, με τη πάροδο των βιολογικών ηλικιακών ετών. Σε αντίθεση με την οξεία αερόβια άσκηση, προκύπτει, ότι η χρόνια αερόβια άσκηση και το ικανοποιητικό επίπεδο φυσικής κατάστασης, δημιουργούν φυσιολογικές προσαρμογές, βελτιώνοντας τις φυσιολογικές αποκρίσεις ενώ παράλληλα μειώνουν τα επίπεδα οξειδωτικού στρες σε όλες τις ηλικιακές ομάδες.
Στυλ διδασκαλίας και μεταγνωστικές δεξιότητες
Authors: Χατζηπαντελή Αθανασία
Published: August 2021

7.4Σκοπός της έρευνας ήταν να εξετασθεί η δυνατότητα ανάπτυξης της μεταγνώσης των μαθητών/τριών της Α’ Γυμνασίου βάσει ενός συνδυασμού μεθόδων διδασκαλίας, στο μάθημα της φυσικής αγωγής. Επίσης εξετάσθηκε η μεταβολή της παρακίνησης και των προσωπικών προσανατολισμών των συμμετεχόντων. Εξακόσιοι ένας μαθητές (318 αγόρια και 283 κορίτσια) έλαβαν μέρος στη συγκεκριμένη έρευνα από δεκαέξι γυμνάσια του Ν. Πιερίας. Οι μαθητές διαχωρίστηκαν τυχαία σε δυο ομάδες, στην ομάδα ελέγχου που την αποτελούσαν 285 μαθητές (144 αγόρια και 141 κορίτσια) και δεν υπέστη καμιά παρέμβαση και την πειραματική ομάδα που αποτελούνταν από 316 μαθητές (174 αγόρια και 142 κορίτσια) και εφαρμόστηκε το πρόγραμμα παρέμβασης. H διδασκαλία στο πρόγραμμα πραγματοποιήθηκε βάσει ενός συνδυασμού των μεθόδων διδασκαλίας: της αμοιβαίας διδασκαλίας, του αυτοελέγχου, του μη αποκλεισμού, της καθοδηγούμενης εφευρετικότητας, της συγκλίνουσας και αποκλίνουσας εφευρετικότητας. Το πρόγραμμα παρέμβασης αξιολογήθηκε με τη χρήση ερωτηματολογίων στην αρχή και στο τέλος της παρέμβασης που διήρκεσε πέντε μήνες. Η στατιστική ανάλυση κατέδειξε ότι οι μαθητές που συμμετείχαν στο πρόγραμμα παρέμβασης είχαν σε σχέση με την ομάδα ελέγχου α) θετικότερες τιμές ως προς όλες τις κατηγορίες της μεταγνώσης, β) θετικότερες τιμές όσον αφορά τον προσανατολισμό στη μάθηση, την ικανοποίηση από το μάθημα, την εσωτερική παρακίνηση, την αναγνωρίσιμη ρύθμιση, και γ) χαμηλότερες τιμές όσον αφορά την τον προσανατολισμό στο «εγώ», την εξωτερική παρακίνηση και την έλλειψη παρακίνησης. Τα αποτελέσματα της έρευνας επιβεβαιώνουν ότι η εφαρμογή κατάλληλου συνδυασμού μεθόδων διδασκαλίας μπορεί να έχει σημαντική επίδραση στην ανάπτυξη της μεταγνώσης, του προσανατολισμού στη μάθηση και της εσωτερικής παρακίνησης.
Σύγκριση επιθετικών τεχνικών - τακτικών ενεργειών στην καλαθοσφαίριση υψηλού επιπέδου σε σχέση με το φύλο και το αποτέλεσμα του αγώνα
Authors: Γαρέφης Ανδρέας
Published: August 2021

Σκοπός της παρούσας έρευνας ήταν να καταγράψει, να αναλύσει και να συγκρίνει βασικές τεχνικές-τακτικές ενέργειες της επίθεσης μεταξύ ανδρών και γυναικών, ενώ επιμέρους σκοποί ήταν να γίνουν συγκρίσεις αυτών των επιθετικών ενεργειών μεταξύ νικητών και ηττημένων στο κάθε φύλο ξεχωριστά. Εξετάστηκαν παράμετροι που αφορούσαν τόσο τις οργανωμένες επιθέσεις όσο και τους αιφνιδιασμούς. Το δείγμα της έρευνας αποτέλεσαν 28 αγώνες από το Ευρωπαϊκό Πρωτάθλημα Ανδρών και 27 αγώνες από το Ευρωπαϊκό Πρωτάθλημα Γυναικών που πραγματοποιήθηκαν το 2003. Για να διαπιστωθεί αν υπήρξαν διαφορές στις μεταβλητές που εξετάσθηκαν, σε σχέση με το φύλο και το αποτέλεσμα των αγώνων, πραγματοποιήθηκε Crosstabulation analysis με τη χ2 κατανομή με επίπεδο σημαντικότητας p<0,05. Τα αποτελέσματα της έρευνας, έδειξαν ότι οι οργανωμένες επιθέσεις αποτέλεσαν τον κύριο τρόπο επίθεσης τόσο στους άνδρες όσο και στις γυναίκες. Σχετικά με τις υπόλοιπες μεταβλητές που εξετάστηκαν μερικά από τα πιο σημαντικά αποτελέσματα ήταν πως η πλειοψηφία των οργανωμένων επιθέσεων ολοκληρώθηκε μεταξύ των 13¨-18¨, η κατάσταση ένας εναντίον ενός από την περιφέρεια αποτέλεσε την κύρια ενέργεια των αθλητών πριν την εκδήλωση της επίθεσης, ενώ σχετικά με το pick and roll, υπήρξαν σημαντικές διαφορές ως προς τη χρήση του σαν τελική ενέργεια με τους άνδρες να δείχνουν ιδιαίτερη προτίμηση σε αυτό, όμως δεν παρατηρήθηκαν σημαντικές διαφορές στα δυο φύλα σχετικά με την περιοχή που εκτελέστηκε και με τον τρόπο που αυτό εκδηλώθηκε. Η μελέτη των αιφνιδιασμών έδειξε ότι οι περισσότεροι είχαν ως τρόπο έναρξης το αμυντικό ριμπάουντ, ολοκληρώθηκαν κυρίως στην περιοχή των 3¨ και οι περισσότεροι είχαν χρονική διάρκεια 4¨-6¨, ενώ η πιο συνηθισμένη κατάσταση ήταν αυτή του πέντε εναντίον πέντε. Στη σύγκριση νικητών και ηττημένων, τόσο στους άνδρες όσο και στις γυναίκες, σημαντικές διαφορές παρατηρήθηκαν σε κάποιες μεταβλητές που αφορούσαν είτε τις τελικές ενέργειες είτε την αποτελεσματικότητα των οργανωμένων επιθέσεων αλλά και των αιφνιδιασμών. Από τα παραπάνω αποτελέσματα φαίνεται ότι οι διαφορές ανάμεσα στα δυο φύλα σε υψηλό επίπεδο ανταγωνισμού δεν είναι ούτε πολλές ούτε ιδιαίτερα σημαντικές, ενώ οι διαφοροποιήσεις μεταξύ νικητών και ηττημένων έχουν να κάνουν με κάποιες σημαντικές τακτικές λεπτομέρειες. Επιπλέον, τα αποτελέσματα της έρευνας φανερώνουν ότι η προπονητική διαδικασία επιβάλλεται να είναι κοινή στα δυο φύλα και πρέπει να στοχεύει στη βελτίωση όλων εκείνων των στοιχείων και των ενεργειών που φάνηκε να παίζουν τον πιο σημαντικό ρόλο στη σύγχρονη καλαθοσφαίριση.
Ευρωπαϊκή Ένωση, διεύρυνση και Βοσνία-Ερζεγοβίνη
Authors: Βαρελά Μαρία
Published: August 2021

Στόχος της διατριβής είναι να διερευνήσει την κατασκευή της νομιμοποίησης μέσα στον πληροφοριακό λόγο της Ευρωπαϊκής Ένωσης (ΕΕ), εξετάζοντας την περίπτωση της διαδικασίας διεύρυνσης προς τη Βοσνία-Ερζεγοβίνη (Βοσνία). Η έρευνα εντάσσεται στο ευρύτερο θεωρητικό πλαίσιο της κριτικής ανάλυσης λόγου και ειδικότερα των σπουδών που ερευνούν τον πληροφοριακό λόγο της ΕΕ στο διαδίκτυο. Πρόσφατες έρευνες παρατηρούν μια ‘επικοινωνιακή μεταβολή’ στο λόγο της ΕΕ, μετά από τα αρνητικά δημοψηφίσματα για την Ευρωπαϊκή Συνταγματική Συνθήκη στη Γαλλία και την Ολλανδία (2005). Επίσης, εντοπίζουν αυξανόμενη έμφαση στις προσπάθειες οι οποίες αφορούν αφενός τη δημιουργία θετικής άποψης για την Ένωση, με τη μορφή συναίνεσης και συμμετοχής των πολιτών στις ‘πρωτοβουλίες’ του θεσμού, και αφετέρου τη νομιμοποίηση και την υποστήριξη της διαδικασίας της διεύρυνσης. Για να εξετάσει την κατασκευή της νομιμοποίησης μέσα από το λόγο, η παρούσα έρευνα χρησιμοποιεί τις αναλυτικές κατηγορίες της νομιμοποίησης μέσω κύρους, ηθικής αξιολόγησης, εκλογίκευσης και πολυτροπικής νομιμοποίησης (Van Leeuwen, 2008). Επίσης, εντοπίζει και αναλύει τα θεματικά μοτίβα και γενικότερα χαρακτηριστικά του λόγου της ΕΕ. Μέσα από την ανάλυση προκύπτει ότι, προκειμένου να νομιμοποιήσει τις μεταρρυθμίσεις που απαιτούνται για την ένταξη της Βοσνίας στην ΕΕ, ο πληροφοριακός λόγος της Ένωσης χρησιμοποιεί νομιμοποιητικές στρατηγικές όπως: επαναλαμβανόμενες αναφορές στο προσωπικό κύρος, την εξειδίκευση των αξιωματούχων της, καθώς και στο ‘απρόσωπο κύρος’ των κανόνων, την αποδοχή των οποίων προϋποθέτει η υιοθέτηση του κοινοτικού κεκτημένου˙ πλήθος αξιολογικών κρίσεων, και συγκεκριμένα θετικών αξιολογήσεων σε ό,τι αφορά τις μεταρρυθμίσεις που προτείνονται από την ΕΕ και αρνητικών αξιολογήσεων, αντίστοιχα, για τις υπάρχουσες δομές στη Βοσνία˙ εκλογικεύσεις, ή, με άλλα λόγια, επαναλαμβανόμενη έμφαση στη στοχευμένη δράση και τα θετικά αποτελέσματα που (αναμένεται να) επιφέρει. Η ανάλυση της πολυτροπικής νομιμοποίησης, αναδεικνύει τους τρόπους με τους οποίους χρησιμοποιούνται διαφορετικοί σημειωτικοί πόροι -εικόνες, φωτογραφίες, γραφικά και άλλα οπτικά στοιχεία- για να συμπληρώσουν και να υποστηρίξουν το μήνυμα όλων των παραπάνω τρόπων κατασκευής νομιμοποίησης μέσα στο λόγο. Τέλος, τα κυρίαρχα θεματικά μοτίβα δείχνουν με ποιες θεματικές πλαισιώνεται και ‘σταθεροποιείται’ ο νομιμοποιητικός λόγος (για παράδειγμα, με διαρκείς αναφορές στη χρηματοδότηση ή στην πίεση του χρόνου).
Η έννοια της ελευθερίας στον Machiavelli
Authors: Σιαμανδούρας Σωτήρης
Published: August 2021

Το αντικείμενο του διδακτορικού αφορά την έννοια της πολιτικής ελευθερίας στον Machiavelli. Η προσέγγιση του ζητήματος δεν γίνεται από καθαρά ιστορική σκοπιά αλλά γίνεται αντιθέτως προσπάθεια να προκύψουν συμπεράσματα χρήσιμα και για τη σημερινή συγκυρία, επιζητείται ο γόνιμος αναχρονισμός. Στο πρώτο μέρος, μέσα από μια επισταμένη μελέτη των Διατριβών, εντοπίζεται το παράδοξο η ρεπουμπλικανική ελευθερία να αναστέλλεται στο όνομα του εαυτού της. Εν συνεχεία, πατώντας και στο έργο των I. Berlin, J.G.A Pocock, G. Agamben, διατυπώνεται η υπόθεση ότι πίσω από αυτό το παράδοξο βρίσκεται μια ενδογενής ένταση μεταξύ Καιρού και Χρόνου. Καθώς οι αυταρχικές πολιτικές στις Διατριβές νομιμοποιούνται στο όνομα της διάρκειας, στο όνομα του Χρόνου, τίθεται το ερώτημα εάν θα αποτελούσε λύση μια καιρολογική πολιτική. Στο δεύτερο μέρος γίνεται προσπάθεια να καταδειχθεί ότι η ένταση Καιρού/Χρόνου δεν είναι ειδολογική των Διατριβών και της ρεπουμπλικανικής σκέψης αλλά χαρακτηρίζει το έργο του Machiavelli στο σύνολό του. Ταυτοχρόνως, καταδεικνύεται ότι μια καιρολογική πολιτική δεν φαίνεται να αποτελεί λύση. Η απλή αλλαγή προσήμων στο πλαίσιο του ίδιου διπόλου δεν αλλάζει κάτι όσον αφορά την ουσία της λειτουργίας του. Στο τρίτο μέρος υποστηρίζεται αναλυτικά ότι το παράδειγμα της καινοτομίας στον Ηγεμόνα δεν είναι άλλο από τη βιβλική Έξοδο, η οποία προϋποθέτει την ύπαρξη της ερήμου και, εν τη απουσία της τελευταίας, απαιτεί την ερημοποίηση ως κατασκευή του σημείου μηδέν από όπου ο Καιρός μπορεί να επιστρέψει στο ρεύμα του Χρόνου. Το συμπέρασμα επικεντρώνεται στον ρόλο του διπόλου αυτού καθαυτού ανεξαρτήτως προσήμων. Όπως φαίνεται ιδιαίτερα μέσα από τη μελέτη του παραδείγματος της θρησκείας, η διπολική αντίληψη του χρόνου χαρακτηρίζει το σύνολο της αντίληψης του Machiavelli για την πολιτική και διαμορφώνει ως και τις λεπτομέρειες των τεχνικών της εξουσίας. Ως λύση για το αρχικό παράδοξο, προτείνεται η αναδιατύπωση του προβλήματος του πολιτικού χρόνου με τους όρους της θετικής και της αρνητικής ελευθερίας, στην κατεύθυνση ενός πραγματιστικού πλουραλισμού.
Λειτουργικές και βιοχημικές προσαρμογές ηλικιωμένων γυναικών στην υδρογυμναστική άσκηση
Authors: Τσούρλου Θωμαή
Published: August 2021

Η παρούσα έρευνα πραγματοποιήθηκε με σκοπό τη διερεύνηση της επίδρασης ενός προγράμματος υδρογυμναστικής διάρκειας 24 εβδομάδων, το οποίο περιλάμβανε αερόβια προπόνηση και προπόνηση μυϊκής ενδυνάμωσης, στη λειτουργική ικανότητα και το λιπιδαιμικό προφίλ ηλικιωμένων γυναικών. Δεκαοκτώ άτομα κατανεμήθηκαν τυχαία στην ομάδα άσκησης (n=10) και στην ομάδα ελέγχου (n=8). Η ομάδα άσκησης συμμετείχε σε πρόγραμμα υδρογυμναστικής διάρκειας 60 min και συχνότητας άσκησης 3 προπονητικών μονάδων/εβδομάδα, το οποίο αποτελούνταν από 5 min προθέρμανση και διατάσεις, 25 min αερόβια άσκηση έντασης 80% της μέγιστης καρδιακής συχνότητας, 25 min προπόνηση μυϊκής ενδυνάμωσης με ειδικό εξοπλισμό αντίστασης και 5 min αποκατάσταση. Το πρόγραμμα άσκησης επέφερε σημαντική αύξηση της VO2max (13%) και ευνοϊκές μεταβολές στo λιπιδαιμικό προφίλ, που περιλάμβαναν μείωση της ολικής χοληστερόλης (8%), των τριγλυκεριδίων (23%) και της χοληστερόλης των λιποπρωτεϊνών χαμηλής πυκνότητας (16%), καθώς και αύξηση της χοληστερόλης των λιποπρωτεϊνών υψηλής πυκνότητας (15%). Επιπλέον, το πρόγραμμα υδρογυμναστικής είχε ως αποτέλεσμα τη σημαντική αύξηση της μέγιστης ισομετρικής ροπής των εκτεινόντων (12%) και καμπτήρων (11%) μυών του γονάτου, της μέγιστης δύναμης της χειρολαβής (12-22%), της επίδοσης στη δοκιμασία δύναμης των 3 μέγιστων επαναλήψεων (18-25%), στο κατακόρυφο άλμα (25%), στη δοκιμασία "sit-and-reach" (20%), και στη δοκιμασία "timed up and go" (20%). Επιπλέον, η ομάδα άσκησης αύξησε σημαντικά την άλιπη σωματική μάζα (3%). Στην ομάδα ελέγχου δεν παρατηρήθηκε καμιά μεταβολή στις μεταβλητές αυτές. Τα παραπάνω αποτελέσματα υποδηλώνουν ότι ένα πρόγραμμα υδρογυμναστικής, το οποίο συνδυάζει αερόβια προπόνηση και προπόνηση μυϊκής ενδυνάμωσης, μπορεί να αποτελέσει εναλλακτική μορφή άσκησης για τη βελτίωση της καρδιαγγειακής ικανότητας, της μυϊκής δύναμης, της σύστασης του σώματος και του λιπιδαιμικού προφίλ σε υγιείς ηλικιωμένες γυναίκες.
Ο ρόλος της προγενέστερης ενασχόλησης με άσκηση υψηλού επιπέδου και των υψηλών επιπέδων φυσικής κατάστασης στην αντιμετώπιση της παχυσαρκίας
Authors: Τσίντσιφα Ελπίδα
Published: August 2021

Δεν υπάρχουν έρευνες που να προσδιορίζουν το ρόλο της προγενέστερης ενασχόλησης με άσκηση υψηλού επιπέδου και των υψηλών επιπέδων φυσικήν κατάστασιν στην αντιμετώπιση της παχυσαρκίας. Στην εργασία αυτή χρησιμοποιήθηκαν γυναίκες 30-45 ετών, 84+-8kg 39,1+-3,7% ποσοστό λίπους και ΒΜΙ 31,1+-1,9. Χωρίστηκαν σε 2 ομάδες σύμφωνα με την προγενέστερη ενασχόληση με άσκηση και των αρχικών τους επιπέδων φυσικήν κατάστασιν σε προπονούμενες και απροπόνητες. Στην ομάδα προπονημένων τοποθετήθηκαν οι γυναίκες που γυμνάζονταν συστηματικά 3 φορές την εβδομάδα με ένταση 60% την μέγιστην καρδιακήν συχνότητα μαι 20 με 30 τουλάχιστον και είχαν μέγιστη κατανάλωση οξυγόνου πάνω από 30ml/kg/min. Και οι δύο ομάδων ακολούθησαν πρόγραμμα άσκησης και διατροφής για 12 εβδομάδες. Και οι ομάδες μείωσας σημαντικά το βάρος, το σωματικό λίπος και οι γυμνασμένες είχαν μεγαλύτερη μεταβολή. Εμφανίστηκε μικρή τάση αύξησης μυικής μάζας μόνο στις γυμνασμένες ενώ τα ποσοστά μεταβολής μεταξύ τους δεν διέφεραν στην ολική χοληστερόζη, στα τριγλυκερίδια, στη χοληστερόλη HDL, στην ενεργειακή δαπάνη ηρεμίας. Οι αγύμναστες μόνο μείωσαν τα αναπνευστικό πηλίκο. Ο ρόλος της άσκησης φαίνεται να είναι σημαντικός και στο αδυνάτισμα.
Επίδραση της χρόνιας άσκησης στα επίπεδα των επιμέρους λιπαρών οξέων και πρωτεϊνών που συμμετέχουν στο μεταβολισμό των λιπιδίων σε ιστούς επιμύων
Authors: Νικολαΐδης Μιχάλης
Published: August 2021

Οι μελέτες που εξετάζουν την επίδραση της άσκησης στη σύσταση σε λιπαρά οξέα των ιστών πειραματόζωων εμφανίζονται στη βιβλιογραφία με διαρκώς αυξανόμενο ρυθμό. Ωστόσο, δεν υπάρχει ομοφωνία αναφορικά με την επίδραση της άσκησης. Σκοπός της παρούσας μελέτης ήταν να προσθέσει νέα δεδομένα στο θέμα, εξετάζοντας τις επιδράσεις της μακροχρόνιας άσκησης επιμύων στον τροχό, στη σύσταση σε λιπαρά οξέα των φωσφολιπιδίων και των τριακυλογλυκερολών του ορού, δύο σκελετικών μυών διαφορετικού τύπου, της καρδιάς και του ήπατος. Βρήκα με πολλές σημαντικές διαφορές μεταξύ των προπονημένων και των απροπόνητων πειρατόζωων αναφορικά με το προφίλ λιπαρών οξέων των φωσφολιπιδίων και των τριακυλογλυκερολών στον ορό και σε όλους τους ιστούς εκτός από το ήπαρ. Συμπερασματικά, η μακροχρόνια άσκηση τροποποίησε το προφίλ λιπαρών οξέων των φωσφολιπιδίων και των τριακυλογλυκερολών του ορού, του σκελετικού μυός και της καρδιάς. Επομένως, μπορεί να θεωρείται τροποποιητής της σύστασης σε λιπαρά οξέα αυτών των ιστών.